白居易
山石榴寄元九
山石榴，一名山踯躅，一名杜鹃花，杜鹃啼时花扑扑。
九江三月杜鹃来，一声催得一枝开。江城上佐闲无事，
山下劚得厅前栽。烂熳一阑十八树，根株有数花无数。
千房万叶一时新，嫩紫殷红鲜麹尘。泪痕裛损燕支脸，
剪刀裁破红绡巾。谪仙初堕愁在世，姹女新嫁娇泥春。
日射血珠将滴地，风翻火焰欲烧人。闲折两枝持在手，
细看不似人间有。花中此物似西施，芙蓉芍药皆嫫母。
奇芳绝艳别者谁，通州迁客元拾遗。拾遗初贬江陵去，
去时正值青春暮。商山秦岭愁杀君，山石榴花红夹路。
题诗报我何所云，苦云色似石榴裙。当时丛畔唯思我，
今日阑前只忆君。忆君不见坐销落，日西风起红纷纷。